Na temelju članka 35. stavka 4. Zakona o nadzoru predmeta od plemenitih kovina ("Narodne novine", broj 36/15) ravnateljica Državnog zavoda za mjeriteljstvo donosi

PRAVILNIK O NAČINU UZIMANJA UZORAKA I PLAĆANJA TROŠKOVA ZA UZORKE PREDMETA OD PLEMENITIH KOVINA PRILIKOM OBAVLJANJA INSPEKCIJSKOG NADZORA

# Članak 1.

(1) Ovim Pravilnikom propisuje se način uzimanja uzoraka i način plaćanja troškova za uzimanje uzoraka prilikom obavljanja inspekcijskog nadzora.

# Članak 2.

(1) U obavljanju inspekcijskoga nadzora uzorci predmeta od plemenitih kovina uzimaju se i daju na ispitivanje radi utvrđivanja njihove sukladnosti s tehničkim zahtjevima u pogledu stupnja čistoće.

(2) Uzorci se uzimaju na način da se od iste serije predmeta od plemenitih kovina, iste vrste plemenite kovine, istog stupnja čistoće i od istog proizvođača uzorci uzimaju prema Tablici plana uzorkovanja:

|  |  |
| --- | --- |
| Veličina serije predmeta od plemenitih kovina ( komada) | Veličina uzoraka(komada) |
| 1 | 1 |
| 2…8 | 2 |
| 9…15 | 2 |
| 16…25 | 3 |
| 26…50 | 5 |
| 51…90 | 5 |
| 91…150 | 8 |
| 151…280 | 13 |
| 281…500 | 20 |
| 501…1200 | 32 |
| 1201…3200 | 50 |
| 3201…10000 | 80 |
| 10 001…35000 | 125 |

(3) Ukoliko se ispitivanjem utvrdi da jedan komad iz uzorka predmeta od plemenite kovine ne udovoljava tehničkim zahtjevima u pogledu stupnja čistoće, smatra se da cijela serija predmeta od plemenitih kovina ne udovoljava tehničkim zahtjevima u pogledu stupnja čistoće.

# Članak 3.

(1) Prilikom uzimanja uzoraka predmeta od plemenite kovine, mjeriteljski inspektor:

- sastavlja zapisnik o uzimanju uzoraka,

- uzorak za ispitivanje će zapečatiti u omotnicu,

- uzorak uzet za ispitivanje zajedno sa zapisnikom o uzimanju uzoraka bez odgađanja dostavlja ustrojstvenoj jedinici Državnog zavoda za mjeriteljstvo nadležnoj za ispitivanje predmeta od plemenitih kovina

- dostavlja proizvođaču i/ili dobavljaču pisano izviješće o rezultatima ispitivanja u roku od pet dana od dana zaprimanja ispitnog izvješća.

(2) U zapisniku o uzimanju uzoraka, inspektor će navesti stranku od koje je uzet uzorak, vrstu plemenite kovine, trgovački naziv, naznačeni stupanj čistoće, veličinu serije, broj komada u uzorku, pojedinačnu masu, te ukoliko je moguće proizvođača ili dobavljača predmeta od plemenitih kovina.

(3) Na omotnici, inspektor će naznačiti: stranku od koje je uzet uzorak, vrstu plemenite kovine, trgovački naziv, stupanj čistoće, broj komada, pojedinačnu masu predmeta od plemenitih kovina, datum uzimanja uzorka.

# Članak 4.

(1) Pravna i fizička osoba mora besplatno staviti na raspolaganje potrebne količine predmeta od plemenitih kovina od kojih se uzima uzorak za ispitivanje.

(2) Troškovi ispitivanja obračunavaju se sukladno propisu o naknadama u postupku ispitivanja i žigosanja predmeta od plemenitih kovina.

(3) Troškove ispitivanja snosi proizvođač ili dobavljač ako se utvrdi da uzorci ne odgovaraju propisanim tehničkim zahtjevima u pogledu stupnja čistoće.

(4) Troškove ispitivanja snosi Državni zavod za mjeriteljstvo ako se utvrdi da uzorci odgovaraju propisanim tehničkim zahtjevima u pogledu stupnja čistoće.

# Članak 5.

Nakon provedenog ispitivanja, uzorak se vraća stranci od koje je uzet ukoliko isti nije uništen tijekom ispitivanja.

# Članak 6.

Ovaj Pravilnik stupa na snagu osmog dana od dana objave u "Narodnim novinama".

Ravnateljica

 Brankica Novosel